ÚRAD VLÁDY 
SLOVENSKEJ REPUBLIKY
Číslo: 

Materiál na rokovanie 		
vlády SR

Dodatok č.1
k Finančnému memorandu 
programu cezhraničnej spolupráce Phare 
pre slovensko – rakúsku hranicu pre rok 2001

___________________________________________________________

Podnet: 							Obsah materiálu:

Iniciatívny							1. Predkladacia správa
2. Materiál

Predkladá:

Mária Kadlečíková 
podpredsedníčka vlády SR 
pre európsku integráciu

Bratislava 21. január 2002

Predkladacia správa

Dodatok č. 1 k materiálu predkladanému na rokovanie vlády SR “Finančné memorandum programu cezhraničnej spolupráce Phare pre slovensko-rakúsku hranicu pre rok 2001” obsahuje slovenský preklad anglického originálu finančného memoranda programu cezhraničnej spolupráce. 

Právne záväzná je anglická verzia finančného memoranda.

FINANČNÉ MEMORANDUM

Európska komisia, ďalej ako "Komisia", konajúca v mene Európskeho spoločenstva, ďalej ako "Spoločenstvo"

						na jednej strane a

Vláda Slovenskej republiky, ďalej ako "Príjemca"

							na druhej strane

SA DOHODLI NA NASLEDOVNOM:

Opatrenie uvedené v doleuvedenom článku 1 sa zrealizuje a financuje z rozpočtových zdrojov Spoločenstva v súlade s ustanoveniami stanovenými v tomto memorande. Technický, právny a administratívny rámec, v ktorom sa opatrenie uvedené v doleuvedenom článku 1 implementuje, je stanovené vo Všeobecných podmienkach, ktoré sú prílohou Rámcovej dohody medzi Komisiou a Príjemcom a doplnené podmienkami tohto memoranda a k nemu priloženými Osobitnými ustanoveniami.

ČLÁNOK 1 – POVAHA A PREDMET

Ako súčasť svojho programu pomoci Spoločenstvo prispeje vo forme grantu k financovaniu nasledovného opatrenia:

Číslo programu:	SR0113
Názov:                        Program cezhraničnej spolupráce medzi Slovenskou republikou a
                                    Rakúskom za rok 2001
Doba trvania:		 Do 30. novembra 2003

ČLÁNOK 2 – ZÁVäZOK SPOLOČENSTVA

Finančný príspevok Spoločenstva je pevne stanovený v maximálnej sume 6 miliónov EUR, ďalej ako "grant ES".

ČLÁNOK 3 – DOBA TRVANIA A UKONČENIA

Pre toto opatrenie je týmto grantom ES k dispozícii pre kontrahovanie do 30. novembra 2003 podľa ustanovení tohto memoranda. Všetky kontrakty musia byť podpísané do tohto dátumu. Zruší sa akýkoľvek zostatok finančných prostriedkov grantu ES, ktoré sa nenakontrahujú do tohto dátumu. Termín pre čerpanie grantu ES je 30. november 2004. Všetky uvoľnené finančné prostriedky musia byť čerpané do termínu pre toto čerpanie. Komisia však môže za výnimočných okolností odsúhlasiť náležité predĺženie doby kontrahovania alebo doby čerpania, ak by o to príjemca požiadal v primeranom čase a náležite to odôvodnil. Platnosť tohto memoranda končí uplynutím doby čerpania grantu ES. Všetky finančné prostriedky, ktoré neboli čerpané, sa vrátia Komisii. 

ČLÁNOK 4 - ADRESY

Korešpondencia vzťahujúca sa na realizáciu opatrenia s uvedením čísla a názvu opatrenia sa adresuje nasledovne:

Spoločenstvu:

p. Walter Rochel
Vedúci Delegácie Európskej komisie v Slovenskej republike
Panská 3
811 01 Bratislava – Slovenská republika

Príjemcovi:

p. Mária Kadlečíková
Podpredsedníčka vlády SR pre európsku integráciu
Úrad vlády
Námestie slobody 1
811 06 Bratislava – Slovenská republika

ČLÁNOK 5 – POČET ROVNOPISOV

Toto memorandum je vypracované v dvoch rovnopisoch v anglickom jazyku.

ČLÁNOK 6 – NADOBUDNUTIE PLATNOSTI

Toto memorandum vstupuje do platnosti dátumom jeho podpisu oboma stranami. Žiadne výdavky vzniknuté pred týmto dátumom nespadajú pod grant ES.

Prílohy sa považujú za neoddeliteľnú súčasť tohto memoranda.

V Bratislave,					V Bratislave,
dňa							dňa

Za Príjemcu			 		Za Spoločenstvo

……………………					…………………………
……………………					…………………………

Prílohy
Príloha 1		Rámcová dohoda 
Príloha 2		Osobitné ustanovenia
Príloha 3		Informovanosť a publicita

PRÍLOHA 2 – OSOBITNÉ USTANOVENIA

1. 	CIELE, POPIS A PODMIENEČNOSŤ

1.1.	Širšie ciele

Celkovým cieľom slovensko-rakúskeho programu cezhraničnej spolupráce v rámci Phare je podporovať spoluprácu v pohraničných regiónoch týchto dvoch krajín stimulujúcu hospodársku činnosť v týchto regiónoch a napomáhajúcu im prekonávať špecifické vývojové problémy, ktoré vznikajú z ich okrajového postavenia. Okrem toho Program cezhraničnej spolupráce Phare si kladie za cieľ podporovať vytváranie a ďalší rozvoj sietí spolupráce na slovenskej strane pohraničného regiónu. Program podporuje proces integrácie Slovenska do Európskej únie.

1.2.	Bezprostredné ciele a výsledky programu

Slovensko-rakúsky program cezhraničnej spolupráce Phare za rok 2001 sa zameriava na:
•	ďalší rozvoj dopravnej siete na slovenskej strane hranice, 
•	ochranu bio-koridorov a zlepšenie kvality podzemnej a povrchovej vody v pohraničnej oblasti,
•	zvýšenie počtu a udržateľnosti malých a stredných podnikov v dôsledku znižovania úrovne nezamestnanosti.

Navrhovaný projekt Technické prepracovanie vodného kanálu Chorvátske rameno rieši opatrenia zmiernenia vplyvu na životné prostredie v súvislosti s výstavbou diaľnice D-61 Viedenská cesta – Prístavný most, ktoré zabezpečujú ochranu životného prostredia a bio-koridorov v povodí Dunaja. Druhý projekt Systém nakladania s odpadovými vodami v obciach v povodí rieky Morava umožní riešiť naliehavú potrebu ochrany a zlepšenia vodonosnej vrstvy v pohraničnom regióne prostredníctvom zníženia znečistenia podzemnej a povrchovej vody v mikro-regióne Gajary-Záhorie. Tretí projekt Podnikateľský inkubátor v meste Malacky si kladie za cieľ zlepšiť podmienky rozvoja a trvalej udržateľnosti malých a stredných podnikov v okrese Malacky pomocou zriadenia podnikateľského inkubátora úzko prepojeného s plánovanou priemyselnou zónou Záhorie. 

Čiastkou 600 000 EUR uľahčí Fond malých projektov kontakty medzi ľuďmi žijúcimi v pohraničnom regióne. Môže slúžiť na podporu prípravy predbežných štúdií, plánov, krátkodobej technickej expertízy vo svetle realizácie programovania v budúcnosti. Fond malých projektov podporuje hlavne v nasledujúcich oblastiach: demokracia na miestnej úrovni, hospodársky rozvoj a cestovný ruch, kultúrne výmeny, ekológia, zdravie, informačné a komunikačné prepojenia. 

1.3. 	Popis programu

SR0113.01: Dostupnosť: Technické prepracovanie vodného konálu Chorvátske rameno.

Zlepšenie podmienok dostupnosti dopravy a informačnej technológie s cieľom dosiahnúť žiadané spoločné prostredie pre život a ekonomiku v pohraničnej oblasti je jednou z identifikovaných priorít Spoločného programového dokumentu. 

Navrhnutím tohto projektu sa má umožniť zlepšiť dostupnosť slovensko-rakúskeho pohraničného regiónu vybudovaním diaľnice D-61 Viedenská cesta-Prístavný most, ktorá dokončuje transeurópsku sieť v oblasti Viedeň-Bratislava a zaručiť dlhodobá ochrana bio-koridorov v tomto regióne v súlade s princípami trvalo udržateľného rozvoja. 

Dokumenty strategického plánovania predpokladali výstavbu diaľnice D-61 v bratislavskom regióne. Ministerstvo dopravy už predložilo prvú verziu žiadosti ISPA na výstavbu tejto diaľnice príslušným službám EK v Bruseli. 

Diaľnica sa čiastočne postaví pod úrovňou súčasného povrchu. Kanál Chorvátske rameno bol vybudovaný začiatkom 70. rokov  s cieľom zabrániť záplavám v Bratislave. V snahe zmierniť dopad výstavby horeuvedenej diaľnice na životné prostredie sa zvýši kapacita existujúceho kanálu, aby absorboval aj vodu zozbieranú s ochranných línií v oblasti Petržalka/Wolfsthal. Kanál bude napojený na vodnú nádrž Hrušov. 

Phare bude spolufinancovať prepojenie kanálu Chorvátskeho ramena s vodnou nádržou Hrušov. 

Tento projekt prispeje k ochrane diaľnice pred vysokými hladinami podzemnej vody prostredníctvom úprav existujúceho kanálu Chorvátskeho ramena ako aj k ochrane pred povodňami v oblasti Petržalka/Wolfstal a Kitsee/Wolfstal. Zmena toku v kanáli aj pozitívne ovplyvní existujúce bio-koridory v povodí rieky Dunaj v pohraničnom regióne Slovenska a Rakúska. 

SR0113.02: Trvalo udržateľný územný a environmentálny rozvoj: Systém nakladania s odpadovými vodami v obciach v povodí rieky Morava

Zabezpečenie trvalo udržateľného regionálneho rozvoja v cezhraničnom regióne v stredno a dlhodobom horizonte je primárnym cieľom uvedeným v Spoločnom programovom dokumente. Táto priorita si kladie za cieľ tak vytvorenie základu pre plánovanie metód na dosiahnutie cieľov stanovených v spoločnom programe, ako aj realizáciu konkrétnych projektov (v takých oblastiach ako technická infraštruktúra, nakladanie s vodou a odpadovými vodami a odpadové hospodárstvo).   

Navrhnutím tohto projektu sa majú prijať kroky vedúce k zlepšeniu prírodného prostredia v pohraničnom regióne a má sa zaručiť ochrana zásob vody v dlhodobom horizonte v súlade s princípom trvalo udržateľného rozvoja. Realizovaním tohto projektu sa zlepší kvalita povrchovej vody cehraničnej rieky Morava, čo súčasne prispeje k zníženiu znečistenia vôd Dunaja. 

Odpadové hospodárstvo obcí Gajary, Malé Leváre, Veľké Leváre, Závod, Studienka, Jakubov a Kostolište (s celkovým počtom viac ako 13 500 obyvateľov) nie je efektívne. Táto situácia má negatívny dopad na hladiny znečistenia prírodnej rezervácie Záhorie a rieky Morava. Podľa projektu sa má postaviť kanalizačná sieť v týchto obciach a prepojiť s čističkou odpadových vôd v Gajaroch a Malackách, ako aj zintenzívniť úroveň existujúcej čističky odpadových vôd v Gajaroch.

Phare bude financovať dokončenie kanalizačnej siete v horeuvedených obciach a jej napojenie na čističky odpadových vôd. 

Vďaka tomuto projektu sa zabezpečí nakladanie s odpadovou vodou a splaškovou vodou v súlade s požiadavkou environmentálneho acquis EÚ. Konkrétne sa dosiahne súlad so smernicou o nakladaní s komunálnymi odpadovými vodami (č. 91/271/EHS v znení Smernice 98/15/ES) a s tým spojeného rozhodnutia č. 93/48/EHS a Smernice č. 86/278/EHS o splaškových kaloch. Navyše sa zlepší kvalita spomínaných povrchových vôd tak, aby spĺňali normy kvality stanovené v príslušných smerniciach EÚ.   

SR0113.03: Cezhraničná ekonomická spolupráca: Podnikateľský inkubátor v meste Malacky

Aktívna príprava hospodárskych sektorov v regiónoch na oboch stranách hranice tak, aby naplnili výzvy rozšírenia EÚ a stimulovania cezhraničného hospodárskeho rozvoja pri zabezpečení regionálnej nezávislosti a kompetencií sú hlavnými cieľmi uvedenými v Spoločnom programovom dokumente v rámci priority cezhraničnej ekonomickej spolupráce. 

Navrhnutím tohto projektu sa má stimulovať ďalší hospodársky rozvoj okresu Malacky. Tento okres je v súčasnosti menej rozvinutým okresom bratislavského regiónu (s 18-percentnou mierou nezamestnanosti). S cieľom zlepšiť súčasnú situáciu v tomto okrese plánuje miestne zastupiteľstvo vybudovať priemyselný park na Záhorí, ktorý podporuje aj vláda SR (nariadenie vlády č. 1039/2000).

Tento inkubátor pomôže podnikateľom začať podnikať a poskytne im potrebné služby na celkovej rozlohe viac ako 4 000 m². Poslúži aj ako "vstupná brána" pre malých a stredných podnikateľov prichádzajúcich z blízkeho regiónu v Rakúsku (partnerských regiónov Weinviertel a Marchland), ktorí chcú vytvoriť partnerstvá alebo spoločné podniky. Môže tiež slúžiť ako spoločné administratívne a servisné centrum pre podniky, ktoré budú pôsobiť v rámci horeuvedeného priemyselného parku. 

Phare bude spolufinancovať výstavbu/dobudovanie podnikateľského inkubátora, zaškolenie personálu inkubátoru a propagáciu inkubátora.

Realizácia tohto projektu prispeje k rozvoju a trvalej udržateľnosti malých a stredných podnikateľov v slovensko-rakúskom pohraničnom regióne ako aj k uľahčeniu prístupu rakúskych malých a stredných podnikov na slovenský trh pri využití neďalekého priemyselného parku.

SR0113.04: Fond spoločných malých projektov

Celkovým cieľom Fondu spoločných malých projektov je podporiť projekty "ľudia ľuďom", ktoré majú skutočný cezhraničný vplyv. Účelom podpory takýchto projektov je podnietiť zapojenie na miestnej úrovni a uľahčiť realizáciu opatrení menšieho rozsahu, ktoré môžu slúžiť ako základ pre väčšie cezhraničné projekty spolupráce. Prioritou budú projekty, ktoré spoločne plánujú, vyberú a zrealizujú slovenskí a rakúski partneri. Fond spoločných malých projektov si tiež kladie za cieľ vybudovať a rozvíjať špecializované zdroje pre miestne a regionálne inštitúcie, ktoré sa zapájajú do regionálneho rozvoja, prípravy a realizácie cezhraničných projektov v súlade s praxou EÚ. 

Špecifické ciele Fondu spoločných malých projektov na Slovensku vychádzajú z regionálnych priorít: rozvoj spolupráce v oblasti kultúry a mládeže medzi susediacimi regiónmi na oboch stranách hranice, podpora krokov a opatrení miestneho a regionálneho socio-ekonomického rozvoja, predovšetkým opatrení na podporu rozvoja cestovného ruchu, podporu vzdelávacích aktivít pre inštitúcie a jednotlivcov podieľajúcich sa na miestnom/regionálnom rozvoji, miestnej samospráve a v organizáciach verejného záujmu, vrátane zdravotníctva. 

Fond spoločných malých projektov predstavuje len fyzické investície do malej infraštruktúry, ktorá nevytvára podstatné čisté výnosy. 

Fond spoločných malých projektov sa zrealizuje podľa Všeobecných pokynov o činnosti Fondu spoločných malých projektov, vypracovaných pre Fond spoločných malých projektov – 2000 a schválených Delegáciou Európskej komisie v Bratislave. Regionálny riadiaci výbor pre celý slovensko-rakúsky pohraničný región bude hlavnou inštitúciou zodpovedajúcou za činnosť Fondu spoločných malých projektov pod záštitou Implementačnej agentúry. 

Čiastka až do výšky 7% príspevku Phare sa môže použiť na výdavky v súvislosti s prípravou, výberom, odhadom a monitorovaním pomoci. 

* * * * *

Celková podmienenosť programu

Pred podpísaním Finančného memoranda Európskou komisiou a vládou Slovenskej republiky národný koordinátor pre zahraničnú pomoc poskytne uspokojivé informácie Európskej komisii o tom, že ministerstvo výstavby a regionálneho rozvoja prijíma adekvátne kroky tak, aby adekvátne personálne obsadilo a vybavilo zdrojmy novo zriadenú Implementačnú agentúru pre regionálny rozvoj. 

Pred podpísaním Finančného memoranda Európskou komisiou a vládou Slovenskej republiky národný koordinátor pre zahraničnú pomoc potvrdí, že v čase kontrahovania projektov je k dispozícii národné spolu-finanancovanie uvedený v dokumente (Project fiche) každého projektu, existujú postupy a metódy pre spojenie financovania z Phare a národného spolu-financovania.

Každý projekt, ktorého súčasťou je dodávka zariadení a prác, si vyžaduje národné spolu-financovanie tak, ako je to uvedené v relevantom dokumente (Project fiche) projektu. Ak celková cena takéhoto zariadenia alebo prác je menej než suma uvedená v project fiche, čiastka pomoci Phare sa zníži tak, aby sa zachovali nezmenené relatívne pomery pomoci Phare a národného spolu-financovania uvedené vo fiche. Ak celková cena je vyššia než suma uvedená vo fiche, potrebné ďalšie prostriedky sa zabezpečia zvýšeným národným spolu-financovaním.  

Všetky investičné projekty, ktoré podľa pravidiel stanovených v Smernici 85/337/EHS v znení Smernice 97/11 vyžadujú hodnotenie vplyvu na životné prostredie by mali podliehať takémuto hodnoteniu. Všetky investičné projekty sa zrealizujú v súlade s príslušnou environmentálnou legislatívou ES. 

V prípade projektu spadajúceho pod prílohu II Smernice 85/337/EHS v znení Smernice 97/11/ES, kedy sa nevyžaduje hodnotenie vplyvu na životné prostredie, orgány by mali zhodnotiť, či existuje pravdepodobnosť, že projekt ovplyvní environmentálne citlivú oblasť . V takomto prípade by sa malo priložiť vyhlásenie zodpovedných orgánov v oblasti ochrany prírody s uvedením, že projekt priamo neovplyvní environmentálny potenciál danej zóny. 

2.	ROZPOČET

Kontraktačné obdobie programu končí 30. novembra 2003. Obdobie čerpania v rámci programu končí 30. novembra 2004. Nasledujúca tabuľka špecifikuje príspevok EÚ ako aj národné spolu-financovanie programu. 

Č.	Názov projektu	V miliónoch EUR	
		Phare
IB	Phare
Investícia 	Národné spolu-financovanie	Spolu	
SR0113.01	Technické prepracovanie vodného kanálu Chorvátske rameno	-	1,6	0,56	2,160	
SR0113.02	Systém nakladania s odpadovými vodami v obciach v povodí rieky Morava	-	2,0	1,254	3,254	
SR0113.03	Podnikateľský inkubátor v meste Malacky	0,2	1,6	0,605	2,4	
SR0113.04	Fond malých projektov	0,6	-	0,067	0,667	
	SPOLU	0,8	5,2	2,486	8,486	

3. 	SYSTÉM IMPLEMENTÁCIE

Program sa bude riadiť podľa postupov decentralizovaného implementačného systému Phare (DIS). Národný koordinátor zahraničnej pomoci (NAC) celkovo zodpovedá za programovanie, monitorovanie a implementovanie programov Phare. Národný koordinátor zahraničnej pomoci a splnomocnenec pre Národný fond (NOA) budú spoločne zodpovedať za koordináciu medzi Phare (vrátane programu Phare Cezhraničná spolupráca - CBC), ISPA a SAPARD.  
Národný fond (NF) pri ministerstve financií, ktorý vedie splnomocnenec pre Národný fond, bude dohliadať nad finančným riadením programu a zodpovedať za predkladanie správ Európskej komisii. Splnomocnenec pre Národný fond nesie celkovú zodpovednosť za finančné riadenie prostriedkov Phare. Zabezpečí, aby sa dodržiavali pravidlá Phare, nariadenia a postupy obstarávania, výkazníctvo a finančné riadenie ako aj pravidlá ES o poskytovaní štátnej pomoci a aby fungoval náležitý systém výkazníctva a informácií o projektoch. Splnomocnenec pre Národný fond plne celkovo zodpovedá za zdroje Phare v rámci programu až do ukončenia programu. 
Príslušný národný kontrolný úrad bude vykonávať náležitú finančnú kontrolu v súvislosti s realizáciou programu. Splnomocnenec pre Národný fond vedie systém finančného výkazníctva ku všetkým prostriedkom Phare. 
Európska komisia prevedie prostriedky do Národného fondu v súlade s Memorandom o porozumení medzi Európskou komisiou a Slovenskom zo dňa 10. decembra 1998. Prostriedky budú prevedené po žiadostiach splnomocnenca pre Národný fond.  
Čiastka vo výške maximálne 20% prostriedkov, ktoré sa majú spravovať miestne, sa prevedie do Národného fondu po podpise Finančného memoranda a Finančnej dohody medzi Národným fondom a Implementačnou agentúrou. Ustanovenia uvedené v článku 2 a 13 Memoranda o porozumení o zriadení Národného fondu musia byť tiež splnené. Navyše, splnomocnenec pre Národný fond musí predložiť Európskej komisii menovanie programového splnomocnenca (PAO) a popis zavedeného systému so zdôraznením toku informácií medzi Národným fondom a Implementačnou agentúrou a spôsobu, akým sa bude realizovať platobná funkcia. 
Uskutočnia sa štyri doplnenia prostriedkov a to vo výške maximálne 20% celkových prostriedkov, ktoré sa majú spravovať miestne, alebo vo výške celého zostatku rozpočtu, ak bude menší než uvedených 20%. Prvé doplnenie prostriedkov sa iniciuje vtedy, keď Implementačná agentúra uvoľní k čerpaniu 10% rozpočtu. O druhé doplnenie možno požiadať, keď bude uvoľnených k čerpaniu 30% celkového platného rozpočtu. Spúšťacím bodom pre tretie doplnenie je 50%, a pre poslednú štvrtú splátku to bude 70% prostriedkov uvoľnených k čerpaniu. S výnimkou vysloveného predchádzajúceho povolenia od vedenia Európskej komisie, nie je možné požiadať o doplnenie prostriedkov, ak súhrnné prostriedky prevedené do Národného fondu a Implementačnej agentúry presahujú 10% celkového platného rozpočtu daného záväzku. Výnimočne môže splnomocnenec pre Národný fond požiadať o platbu vyššiu než 20% v súlade s postupmi stanovenými v spomínanom Memorande o porozumení. 
Celková zodpovednosť za slovensko-rakúsky program cezhraničnej spolupráce Phare spočíva na ministerstve výstavby a regionálneho rozvoja ako Implementačnej agentúry všetkých pod-programov tohto programu.

Národný fond prevedie prostriedky do Implementačnej agentúry v súlade s Finančnou dohodou,  ak je uzatvorená medzi Národným Fondom a Implementačnou agentúrou. Európska komisia vopred podpíše každú jednotlivú Finančnú dohodu. V prípade, ak je Národný fond sám platobným agentom Implementačnej agentúry, nezrealizuje sa žiaden prevod prostriedkov z Národného fondu do Implementačnej agentúry. Na čele každej Implementačnej agentúry musí byť programový splnomocnenec menovaný splnomocnencom pre Národný fond po konzultácii s národným koordinátorom zahraničnej pomoci. Programový splnomocnenec zodpovedá za všetku činnosť realizovanú príslušnou Implementačnou agentúrou.  
Národný fond si otvorí a bude mať vedený v samostatnom účtovnom systéme národnej banky samostatný bankový účet vedený v euro. V princípe všetky bankové účty budú úročené. Úrok sa bude vykazovať Európskej komisii. Ak sa Európska komisia tak rozhodne na základe návrhu splnomocnenca pre Národný fond, úrok možno znovu investovať do programu. Tento istý postup sa vzťahuje na všetky prostriedky prevedené do Implementačnej agentúry.
Splnomocnenec pre Národný fond a programový splnomocnenec zabezpečia, aby všetky kontrakty boli pripravené v súlade s postupmi stanovenými v Praktickej príručke (Practical Guide).

V prípade grantových schém, ktorých postupy a formáty nie sú uvedené v súčasnej Praktickej príručke, presný systém implementácie bude špecifikovaný v príslušných formulároch (fiche) projektov v súlade s nasledujúcimi princípmi:

•	postupy a formáty, ktoré sa majú použiť pri implementácii schém a udeľovaní grantov, sa budú riadiť ustanoveniami Praktickej príručky. Osobitne sa náležitá pozornosť venuje výberovému procesu projektov konečných príjemcov, ktorý sa musí zrealizovať na technickej úrovni prostredníctvom výberových komisií pozostávajúcich z expertov menovaných orgánmi, ktoré spolu financujú schémy, ako aj relevantných správcov a záujmových skupín, zaangažovaných do schém.
•	Príslušný programový splnomocnenec (PAO) pre program, v rámci ktorého sa grantová schéma financuje, si musí zachovať kontraktačnú a finančnú zodpovednosť za implementáciu schém. Programový splnomocnenec musí predovšetkým formálne schvaľovať výzvy na predkladanie projektov, formuláre žiadosti, kritéria hodnotenia ako aj výberový proces a výsledky. Programový splnomocnenec musí tiež podpisovať kontrakty na grant s konečnými príjemcami a zabezpečiť adekvátne monitorovanie a finančnú kontrolu v rámci svojej právomoci a zodpovednosti. Pri takomto vyčlenení možno decentralizovať riadenie schém od programového splnomocnenca na náležité orgány na sektorovej alebo regionálnej úrovni.
•	Je potrebné, aby Komisia (Delegácia v Bratislave) predbežne schválila výzvu na predkladanie projektov, formuláre žiadosti, kritéria hodnotenia, výberové postupy (vrátane zloženia komisií) a výsledky (zoznam projektov, ktoré sa majú financovať). Kontrakty na granty podpísané programovým splnomocnencom podliehajú následnej kontrole zo strany Delegácie EK.
•	Implementácia vybraných projektov prostredníctvom vykonania prác, dodávok a služieb subkontrahovaných konečnými príjemcami jednotlivých grantov podlieha ustanoveniam o obstarávaní uvedenými v Praktickej príručke. Decentralizovaný systém vytvorený pre malé projekty cezhraničnej spolupráce sa vzťahuje na všetky takéto kontrakty v hodnote menšej ako 300 000 EUR (alebo v akejkoľvek vyššej limitnej hodnote, ktorú stanoví vedenie EK pre fondy malých projektov v rámci programov cezhraničnej spolupráce). Verejné súťaže a kontrakty nad túto limitnú hodnotu sa predložia Delegácii EK k predbežnému schváleniu. Finančné záväzky z hľadiska Phare sa zrealizujú k dátumu podpisu kontraktov na grant príslušným programovým splnomocnencom. Implementácia projektov a všetky čerpania prostriedkov Phare sa majú zrealizovať pred dátumom ukončenia platnosti relevantného Finančného memoranda. 

Všetky prostriedky musia byť nakontrahované do 30. novembra 2003.
Všetky prostriedky musia byť čerpané do 30. novembra 2004.

Všetky prostriedky, ktoré sa nepoužijú do dátumu ukončenia programu, sa vrátia Komisii. 

V prípade tých kontraktov, kedy sa prostriedky držia pre záručnú dobu, ktorá presahuje termín konca obdobia pre čerpanie v rámci programu, celková suma prostriedkov pre tieto kontrakty, tak ako ju vypočítal programový splnomocnenec a ustanovila Komisia, sa uhradí Implementačnej agentúre pred oficiálnym uzatvorením programu. Implementačná agentúra prevezme plnú zodpovednosť za uloženie týchto prostriedkov až do splatnosti poslednej platby a za zabezpečenie toho, aby sa uvedené prostriedky použili len na úhradu platieb súvisiacich s retenčnými klauzulami. Implementačná agentúra tiež prevezme plnú zodpovednosť voči dodávateľom za splnenie záväzkov týkajúcich sa retenčných klauzúl. Úrok akumulovaný z uložených prostriedkov sa vyplatí Komisii po záverečnej platbe dodávateľom. Prostriedky nevyplatené dodávateľom po zúčtovaní záverečných platieb sa uhradia Komisii. Prehľad použitia uložených prostriedkov na záručných účtoch – a predovšetkým platieb z nich zrealizovaných – a akumulovaných úrokov poskytne každoročne splnomocnenec pre Národný fond Komisii. 

3.1. Inštitucionálna štruktúra programu

Odbor programov regionálnych projektov a koordinácie štrukturálnych fondov na ministerstve výstavby a regionálneho rozvoja, jednotka CBC (implementačný orgán) nesú celkovú technickú zodpovednosť za slovensko-rakúsky program cezhraničnej spolupráce Phare. Implementačná agentúra pre regionálny rozvoj na ministerstve výstavby a regionálneho rozvoja plní funkciu implementačnej agentúry.

Program cezhraničnej spolupráce Phare medzi Slovenskom a Rakúskom za rok 2001 je založený na rozhodnutí Spoločnej komisie pre spoluprácu a tiež Spoločného programového dokumentu na roky 2000-2006. 

3.2. Spoločný programovací a monitorovací výbor

Na základe Memoranda o porozumení pre slovensko-rakúsky program cezhraničnej spolupráce Phare a INTERREG IIII bola vytvorená bilaterálna Spoločná komisia pre spoluprácu (JCC) ako hlavný spoločný orgán organizačnej štruktúry cezhraničných aktivít. Zasadnutiam Spoločnej komisie pre spoluprácu predsedajú spoločne vedúci slovenskej a rakúskej delegácie. 

4. 	MONITOROVANIE A HODNOTENIE

Pre tento program sa vytvorí Spoločný monitorovací výbor (JMC), ktorého členmi sú  splnomocnenec pre Národný fond, národný koordinátor zahraničnej pomoci a Komisia. Spoločný monitorovací výbor zasadá minimálne raz ročne, aby posúdil všetky programy financované Phare s cieľom zhodnotiť pokrok, ktorý dosiahli pri napĺňaní cieľov stanovených vo Finančných memorandách a Partnerstve pre vstup. Spoločný monitorovací výbor môže odporučiť zmenu priorít, prípadne realokáciu prostriedkov Phare. 

Spoločnému monitorovaciemu výboru budú pomáhať monitorovacie podvýbory, v ktorých sú zastúpení národný koordinátor zahraničnej pomoci, programový splnomocnenec Implementačnej agentúry a služby Komisie. Monitorovacie podvýbory budú podrobne skúmať pokrok každého programu, vrátane jeho zložiek a kontraktov, na základe pravidelných monitorovacích a hodnotiacich správ vypracovaných s pomocou externých konzultantov (v súlade s ustanoveniami Praktickej príručky kontraktačných postupov ISPA, Phare a SAPARD) a predloží odporúčania k aspektom riadenia a usporiadania a zabezpečia ich plnenie. Monitorovacie podvýbory podliehajú Spoločnému monitorovaciemu výboru, ktorému predkladajú celkové podrobné správy o všetkých programoch financovaných Phare.    

5.	OPATRENIA PROTI PODVODOM, AUDIT A HODNOTENIE

Všetky Finančné memorandá ako aj výsledné kontrakty podliehajú dohľadu a finančnej kontrole zo strany Komisie (vrátane Európskeho úradu pre boj proti podvodom) a Európskeho účtovného dvoru. Takýto dohľad a kontrola zahŕňajú také opatrenia ako predbežné overenie verejných súťaží a kontrahovania zo strany Delegácie v príslušnej kandidátskej krajine a kontroly na mieste. 

S cieľom zabezpečiť účinnú ochranu finančných záujmov Spoločenstva, Komisia môže vykonať kontroly a inšpekcie na mieste v súlade s postupmi uvedenými v Nariadení rady (Euratom, ES) č. 2185/96 z 11. novembra 1996 o kontrolách na mieste a inšpekciach vykonávaných Komisiou s cieľom chrániť finančné záujmy Európskych spoločenstiev proti podvodu a iným nezrovnalostiam.

Aplikujú sa postupy uvedené v článku 15 odsek 3 Nariadenia komisie č. 2222/2000 zo 7. júna 2000 o oznámení v prípade nezrovnalostí a o zavedení systému na spravovanie informácií v tejto oblasti. 

Bez ujmy voči kompetencii a zodpovednosti Komisie a Účtovného dvoru Európskej únie, podľa uváženia Komisie môže externý auditor objednaný Komisiou skontrolovať účty a činnosť Národných fondov a všetkých príslušných implementačných agentúr, ako je to uvedené vo Všeobecných podmienkach týkajúcich sa Finančného memoranda, ktoré sú prílohou Rámcovej dohody. 

Služby komisie zabepečia vykonanie následného hodnotenia po ukončení programu.

6. 	INFORMOVANOSŤ A PUBLICITA

Programový splnomocnenec zodpovedá za zabezpečenie prijatia potrebných opatrení na zabezpečenie náležitej publicity všetkých aktivit financovaných z programu. Zrealizuje to v úzkom kontakte s Delegáciou Európskej komisie na Slovensku. Ďalšie podrobné informácie sú uvedené v prílohe "Informovanosť/Publicita".

7.	ŠPECIÁLNE PODMIENKY

Slovenská vláda nesie právnu zodpovednosť za zrealizovanie projektov špecifikovaných v rámci programu s uspokojivým výsledkom a svojimi prostriedkami vykoná akúkoľvek prácu v prípade neplnenia dodávateľov. V prípade opatrení špecifikovaných v tomto programe, kedy grant Európskej únie prispieva k financovaniu výnosových aktivít, Komisia určí v konzultácii s Implementačným orgánom špecifické dojednanie financovania, ktoré môže zahŕňať spolu-financovanie z výnosov projektu alebo uhradenie počiatočného grantu. 

Finančný príspevok Európskej únie je limitovaný na 6 miliónov EUR. Tento príspevok nezahŕňa žiadne dodatočné náklady, zvýšenie alebo rozšírenie nákladov, ktoré preto musia ošetriť implementačné a kontraktačné orgány. 

V prípade, ak sa odsúhlasené záväzky nesplnia z dôvodov, ktoré nemôže ovplyvniť vláda Slovenskej republiky, Komisia môže revidovať program s cieľom, podľa svojho uváženia, zrušiť ho celý alebo jeho časť prípadne realokovať nepoužité prostriedky na iné účely v súlade s cieľmi programu Phare.